Nariadenie Komisie (ES) č. 1549/94
z 30. júna 1994,
ktorým sa menia a dopĺňajú nariadenia (EHS) č. 388/92, (EHS) č. 1727/92 a (EHS) 1728/92 stanovujúce podrobné pravidlá pre uplatňovanie zvláštnych opatrení pre zásobovanie francúzskych zámorských departementov, Azorských ostrovov, Madeiry a Kanárskych ostrovov obilninovými výrobkami
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho hospodárskeho spoločenstva,
so zreteľom na nariadenie Rady (EHS) č. 3763/91 zo 16. decembra 1991, ktorým sa zavádzajú zvláštne opatrenia ohľadne určitých poľnohospodárskych výrobkov na prospech francúzskych zámorských departementov [1], zmenené a doplnené nariadením Komisie (EHS) č. 3714/92 [2], a najmä na jeho článok 2 (6),
so zreteľom na nariadenie Rady (EHS) č. 1600/92 z 15. júna 1992 o zvláštnych opatreniach pre Azorské ostrovy a Madeiru týkajúcich sa určitých poľnohospodárskych výrobkov [3], naposledy zmenené a doplnené nariadením Komisie (EHS) č. 1974/93 [4], a najmä na jeho článok 10,
so zreteľom na nariadenie Rady (EHS) č. 1601/92 z 15. júna 1992 o zvláštnych opatreniach pre Kanárske ostrovy týkajúcich sa určitých poľnohospodárskych výrobkov [5], naposledy zmenené a doplnené nariadením (EHS) č. 1974/93, a najmä na jeho článok 3 (4),
so zreteľom na nariadenie Rady (EHS) č. 1766/92 z 30. júna 1992 o spoločnej organizácii trhu s obilninami [6], zmenené a doplnené nariadením Komisie (EHS) č. 2193/93 [7], a najmä na jeho článok 26 (3),
keďže článok 6 nariadení Komisie (EHS) č. 388/92 [8], naposledy zmeneného a doplneného nariadením (ES) č. 329/94 [9], (EHS) č. 1727/92 [10], naposledy zmeneného a doplneného nariadením (ES) č. 1075/94 [11], a (EHS) č. 1728/92 [12], naposledy zmeneného a doplneného nariadením (ES) č. 1157/94 [13], stanovuje úpravu množstva pomoci poskytnutej na základe rozdielov v prahovej cene predmetných obilnín medzi mesiacom, v ktorom bolo požiadané o certifikáty o pomoci, a mesiacom, v ktorom sa urobili záznamy do certifikátov; keďže záznam do certifikátu sa robí v súlade s článkom 3 (6) nariadenia Komisie (EHS) č. 131/92 [14], naposledy zmeneného a doplneného nariadením (EHS) č. 2596/93 [15], ohľadne francúzskych zámorských departementov a v súlade s článkom 4 (7) nariadenia Komisie (EHS) č. 1695/92 [16], naposledy zmeneného a doplneného nariadením (EHS) 2596/93, a (EHS) 1696/92 [17], naposledy zmeneného a doplneného nariadením (EHS) č. 2596/93, ohľadne Kanárskych ostrovov a Azorských ostrovov a Madeiry v tomto poradí; keďže záznam do certifikátu o pomoci robia v danej destinácii miestne úrady na základe predloženia výrobkov, na ktoré sa vzťahuje;
keďže od obchodného roku 1993/94 došlo k podstatnému zníženiu spoločných cien; keďže v dôsledku času potrebného na to, aby bola zásielka prepravená z kontinentálnej časti spoločenstva do francúzskych zámorských departementov, na Azorské ostrovy, Madeiru a Kanárske ostrovy, je pravdepodobné, že táto úprava postihne hospodárske subjekty, ktoré majú záväzky ohľadne dodávky na prelome obchodného roka; keďže preto je vecou zásadného významu udeliť výnimku z týchto ustanovení v záujme uľahčenia prechodu z obchodného roku 1993/94 na obchodný rok 1994/95;
keďže opatrenia stanovené v tomto nariadení sú v súlade so stanoviskom Riadiaceho výboru pre obilniny,
PRIJALA TOTO NARIADENIE:
Článok 1
Úprava stanovená v článku 6 nariadení (EHS) č. 388/92, (EHS) č. 1727/92 a (EHS) č. 1728/92 sa neuplatňuje, keď hospodársky subjekt k spokojnosti príslušných úradov v oblasti destinácie poskytne dôkaz, že obilniny a obilninové výrobky iné ako kukurica a cirok predložené na zápis do certifikátu o pomoci boli odoslané pred 1. júlom 1994 alebo, v prípade kukurice alebo ciroku, pred 1. októbrom 1994.
Dôkaz sa poskytne v podobe nákladného listu alebo iného prepravného dokumentu, ktorý poskytuje dostatočnú záruku a bol pri odoslaní riadne vypracovaný.
Článok 2
Toto nariadenie nadobúda účinnosť deň po jeho uverejnení v Úradnom vestníku Európskych spoločenstiev.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Bruseli 30. júna 1994